《五月望日至雷塘大水始涸忆在邕州曾为李侍御言太阴犯毕豕将涉波今乃城市游鱼鳖也》
明代·霍与瑕

暮春三月侍邕州，漫说星文似可愁。几见太阴偏犯毕，堪怜洪水正横流。

自嗤捧土难援溺，肯信乘桴好远游。故国不知今底事，观澜谁坐四峰楼。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。